ทิสโก้ไม่หวั่นลดคุ้มครองฝาก
ทิสโก้ ฟุ้งลดคุ้มครองเงินฝากไม่กระทบ ลูกค้า 70% ลงทุน บี/อี เชื่อธนาคารกลางเล็ก ได้อานิสงส์จากธนาคารใหญ่กระจายลงทุน
20 ส.ค. 2554

ทิสโก้ ฟุ้งลดคุ้มครองเงินฝากไม่กระทบ ลูกค้า 70% ลงทุน บี/อี เชื่อธนาคารกลางเล็ก ได้อานิสงส์จากธนาคารใหญ่กระจายลงทุน
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส ธนาคารทิสโก้ เปิดเผยว่า การลดวงเงินคุ้มครองเงินฝากเหลือ 50 ล้านบาทต่อ 1 บัญชีในเดือน ส.ค.นี้ ไม่น่ามีผลต่อพฤติกรรมการฝากเงินของลูกค้า และไม่ส่งผลกระทบต่อระบบ เนื่องจากผู้ที่ได้รับผลจากการบังคับใช้มีจำนวนน้อย อีกทั้งเงินฝากส่วนใหญ่ของทั้งระบบก็ฝากอยู่กับธนาคารพาณิชย์ขนาดใหญ่ 
“หากจะเกิดการกระจายเงินฝาก ก็ต้องไหลมายังธนาคารขนาดกลางและขนาดเล็ก เพื่อเฉลี่ยการฝากให้ได้รับความคุ้มครอง เท่ากับว่าธนาคารขนาดกลางและขนาดเล็กก็ได้รับประโยชน์ไปด้วย” นายเมธา ระบุ
นอกจากนั้น ในปัจจุบันผู้ฝากเงินของธนาคาร 70% ของเงินฝากทั้งหมด เป็นการฝากในตั๋ว บี/อี ที่เหลือ 30% จึงเป็นเงินฝากจริงๆ เนื่องจากธนาคารพยายามออกผลิตภัณฑ์ตั๋ว บี/อี มาอย่างต่อเนื่อง ทำให้ลูกค้ารู้จักผลิตภัณฑ์นี้เป็นอย่างดี และลูกค้าก็รู้ว่าไม่ได้รับการคุ้มครองเงินฝาก แต่กลับมีความมั่นใจ เพราะไม่เคยเกิดปัญหา
ลูกค้ายังมีการฝากกับธนาคารมายาวนาน ส่วนใหญ่วงเงินตั้งแต่ 10 ล้านบาท หลังจากนี้จะสร้างฐานลูกค้ารายย่อยตั้งแต่ 1 ล้านบาทมากขึ้น
อย่างไรก็ดีผู้ที่มีเงินฝากเกิน 50 ล้านบาท ถือเป็นกลุ่มผู้ฝากที่มีความรู้ค่อนข้างดี และฝากเงินกับธนาคารมานาน ส่วนใหญ่ ตั้งแต่ 10 ล้านบาทขึ้นไปประมาณ 70% ส่วน 110 ล้านบาทมีประมาณ 30% ซึ่งธนาคารพยายามสร้างฐานลูกค้ารายย่อยมากขึ้นตั้งแต่ 1 ล้านบาทขึ้นไป
“ขณะนี้ธนาคารขนาดใหญ่เพิ่งหันมาออกตั๋วบี/อี เพิ่งให้ลูกค้าศึกษาทำความเข้าใจ แต่ลูกค้าของธนาคารเข้าใจนานแล้ว และลงทุนในตั๋วบี/อี มากที่สุดด้วย และส่วนใหญ่เป็นลูกค้าที่อยู่ด้วยกันมานาน การลดคุ้มครองเงินฝากจึงไม่น่ามีผลอะไรกับแบงก์” นายเมธา กล่าว
นายเบญจรงค์ สุวรรณคีรี ผู้ช่วยผู้อำนวยการฝ่ายวิเคราะห์ความเสี่ยงมหภาค ธนาคารทหารไทย หรือทีเอ็มบี กล่าวว่า จำนวนเงินฝากที่เกิน 1 ล้านบาท สำหรับธนาคารพาณิชย์ขนาดใหญ่ 4 แห่งแรก มีจำนวนทั้งสิ้น 2.78 ล้านล้านบาท ขณะที่ธนาคารขนาดกลางและเล็กรวมกัน 1.47 ล้านล้านบาท 
เงินฝากมากกว่า 50 ล้านบาท ใน 4 ธนาคารพาณิชย์ใหญ่มีรวมกันกว่า 9.3 แสนล้านบาท ส่วนธนาคารขนาดเล็กและกลางรวมกันอยู่ที่ 4.47 แสนล้านบาท ฉะนั้นหากการคุ้มครองเงินฝากลดลง จะเห็นเงินจากธนาคารขนาดใหญ่กระจายไปยังธนาคารขนาดกลางและเล็กด้วย